RO

Bruxelles, 27.11.2007

COM(2007) 754 final

RAPORTUL COMISIEI CĂTRE PARLAMENTUL EUROPEAN, CONSILIU ȘI COMITETUL ECONOMIC ȘI SOCIAL EUROPEAN

Al doilea raport în ceea ce privește aplicarea directivei privind produsele din tutun

1. Introducere (...)2

2. Definiții (articolul 2) (...)2

3. Conținutul maxim de gudron, nicotină și monoxid de carbon al țigărilor (articolul 3) (...)2

4. Metodele de măsurare (articolul 4) și etichetarea conținutului (...)2

4.1. Măsurarea conținutului de gudron, nicotină și monoxid de carbon (...)2

4.2. Laboratoarele (...)2

4.3. Rețeaua GoToLab (...)2

5. Etichetarea (articolul 5) (...)2

5.1. Avertismentele scrise (...)2

5.2. Imaginile color (...)2

6. Ingredientele (articolul 6) (...)2

6.1. Transmiterea informațiilor cu privire la ingredientele produselor din tutun (...)2

6.2. Acordul administrativ cu Centrul Comun de Cercetare (...)2

6.3. Regulamentul REACH (...)2

7. Descrierea produselor (articolul 7) (...)2

8. Tutunul pentru uz oral (articolul 8) (...)2

8.1. Avizul științific (...)2

8.2. Punerea în aplicare a interdicției privind tutunul pentru uz oral (...)2

9. Măsurile de adaptare (articolele 9 și 10) (...)2

10. Lista comună de ingrediente (...)2

11. Importul, vânzarea și consumul produselor din tutun (articolul 13) (...)2

12. Problemele emergente (...)2

12.1. Țigările de rulat (...)2

12.2. Produsele noi pe bază de tutun și nicotină (...)2

12.2.1. Piața emergentă (...)2

12.2.2. Problemele de reglementare (...)2

13. Răspunderea civilă pentru prejudiciile cauzate de produse (...)2

1. Introducere

Articolul 11 din Directiva 2001/37/CE din 5 iunie 2001 [1] privind apropierea actelor cu putere de lege și actelor administrative ale statelor membre în materie de fabricare, prezentare și vânzare a produselor din tutun (denumită în continuare „directiva”) prevede obligația Comisiei de a prezenta în mod periodic un raport Parlamentului European, Consiliului și Comitetului Economic și Social privind aplicarea directivei. Primul raport privind aplicarea directivei a fost adoptat la 27 iulie 2005.

Prezentul raport cuprinde cea de-a doua evaluare privind aplicarea directivei. Acesta se bazează în mare parte pe acțiunile întreprinse și pe informațiile oferite de către statele membre în cadrul Comitetului de reglementare pentru produsele din tutun în decursul ultimilor doi ani, în conformitate cu dispozițiile articolului 10 din directivă. Raportul include punctele de vedere ale părților interesate în domeniul controlului tutunului, precum și pe cele ale Parlamentului European și ale statelor membre. De asemenea, acesta prezintă domenii potențiale în care ar putea fi aduse modificări directivei, pentru a permite o dezbatere adecvată împreună cu statele membre și Parlamentul European înaintea prezentării unei propuneri oficiale de către Comisie pentru modificarea directivei.

2. Definiţii (articolul 2)

Definiția actuală a ingredientelor de la articolul 2 alineatul (5) include orice substanță sau componentă utilizată la fabricarea sau prepararea unui produs din tutun și care se regăsește în produsul finit, chiar și sub formă modificată, inclusiv hârtia, filtrul, cerneala și adezivii. Aceasta nu include frunza de tutun propriu-zisă sau alte părți ale plantei de tutun, naturale sau neprelucrate.

Cu toate acestea, definiția OMS privind conținutul produselor din tutun, precum și legislația anumitor țări din exteriorul UE (de exemplu, Canada) includ frunza de tutun propriu-zisă. În decursul ultimilor ani, Comisia a primit mai multe întrebări referitoare la prezența substanțelor radioactive și de altă natură în produsele din tutun, precum și la efectele acestora asupra sănătății: Radon (Rn), Poloniu (Po-210), Cadmiu (Cd) etc. Toate aceste întrebări se referă la frunzele de tutun. Acest fapt a dat naștere unei dezbateri pentru a stabili dacă frunza de tutun și compușii acesteia (naturali și/sau artificiali) ar trebui incluși în definiție și reglementați astfel prin directivă.

Acțiuni ulterioare

Comisia va analiza dacă este justificată includerea frunzei de tutun și a altor părți ale plantei de tutun, naturale sau neprelucrate, în definiția ingredientelor. |

3. Conţinutul maxim de gudron, nicotină şi monoxid de carbon al ţigărilor (articolul 3)

Articolul 3 alineatul (1) din directivă stabilește conținutul maxim de gudron, nicotină și monoxid de carbon (GNMC) al țigărilor puse în liberă circulație în UE. Aceste limite sunt acum aplicate în toate cele 27 de state membre [2].

Articolul 3 alineatul (2) din directivă dispune ca același conținut maxim să se aplice până la 1 ianuarie 2007 țigărilor fabricate în și exportate din Comunitatea Europeană. Niciun stat membru nu a solicitat Comisiei extinderea perioadei de tranziție, iar Comisia nu intenționează să modifice directiva în acest sens.

4. Metodele de măsurare (articolul 4) şi etichetarea conţinutului

Dezbaterile cu privire la primul raport privind aplicarea directivei au arătat că statele membre doresc să beneficieze de mai multă claritate în ceea ce privește interpretarea pragurilor stabilite de directivă pentru testele de GNMC, precum și în ceea ce privește autorizarea laboratoarelor, pentru a permite continuarea colaborării între laboratoare [3].

4.1. Măsurarea conținutului de gudron, nicotină și monoxid de carbon

Comitetul de reglementare pentru produsele din tutun instituit în temeiul directivei a înființat un grup de lucru format din experți din mai multe state membre, Centrul Comun de Cercetare al Comisiei și președintele rețelei europene de laboratoare guvernamentale pentru tutun și produsele din tutun (GoToLab). În ghidul practic neobligatoriu intitulat „Măsurarea conținutului țigărilor și câteva etape esențiale pentru autorizarea laboratoarelor” [4], publicat de către Direcția Generală pentru Sănătate și protecția consumatorilor (DG SANCO) a Comisiei, grupul de lucru a propus ca limitele maxime calculate în conformitate cu standardul ISO 8243 să fie considerate valori maxime în jurul cărora poate fluctua intervalul de încredere.

Directiva prevede posibilitatea adaptării metodelor la progresul științific și tehnic prin intermediul Comitetului de reglementare pentru produsele din tutun. În aprilie 2007, Comisia a consultat Comitetul de reglementare cu privire la avantajele și dezavantajele diferitelor sisteme de fumat existente (ISO, Massachusetts, „Canadian intense”, metoda compensatorie). Nu s-a ajuns la nicio concluzie definitivă, cu toate că statele membre și-au exprimat în mare măsură dorința de a se utiliza în continuare sistemul actual ISO în mod obligatoriu, până când vor exista dovezi solide privind existența unor metode mai bune care să-l înlocuiască pe acesta [5].

4.2. Laboratoarele

Pe baza informațiilor și a celor mai bune practici adunate de la statele membre, grupul de lucru menționat anterior a propus o serie de criterii pentru laboratoarele responsabile de teste și de verificări. Acestea au fost, de asemenea, incluse în ghidul practic intitulat „Măsurarea conținutului țigărilor și câteva etape esențiale pentru autorizarea laboratoarelor”4.

4.3. Rețeaua GoToLab

GoToLab a fost înființată în ianuarie 2002 ca rețea a laboratoarelor guvernamentale europene pentru tutun și produsele din tutun, pentru a facilita schimbul de experiență între laboratoarele de tutun din UE [6]. Comisia a consultat Comitetul de reglementare în 2006 în legătură cu modalitățile de a asigura o mai bună coordonare între Comitetul de reglementare și Rețeaua GoToLab. Atât statele membre, cât și reprezentanții rețelei GoToLab, s-au declarat în favoarea unei cooperări sporite.

Acțiuni ulterioare

O rețea de laboratoare operațională și dotată cu resurse financiare suficiente constituie baza unei cooperări mai strânse între statele membre și Comisie în ceea ce privește ingredientele și emisiile produselor din tutun. De aceea, Comisia s-a angajat să promoveze cooperarea între laboratoarele de tutun independente [7] din interiorul UE, pentru a crea baza operațională a unei analize și a unei evaluări comune a ingredientelor produselor din tutun și/sau a emisiilor de fum. Pentru a îmbunătăți funcționarea directivei, ar fi utilă, de asemenea, extinderea puterilor de reglementare ale Comisiei în ceea ce privește stabilirea unor criterii de autorizare a laboratoarelor și alte măsuri de a îmbunătăți cooperarea dintre laboratoare, precum și recunoașterea reciprocă, în cadrul următoarei modificări a directivei.Cu toate că standardele ISO sunt criticate, nu există încă un acord internațional cu privire la alternative. Prin urmare, Comisia nu propune la ora actuală revizuirea standardelor în vigoare. Comisia urmărește cu atenție progresele științifice și tehnologice din acest domeniu și va reveni asupra acestui aspect atunci când la nivel internațional va exista o înțelegere și un acord mai amplu în ceea ce privește metodele. Comisia consideră că este important ca standardele utilizate în UE să fie în conformitate cu evoluția la nivel internațional. |

5. Etichetarea (articolul 5)

5.1. Avertismentele scrise

Punerea în aplicare a avertismentelor scrise a fost în general satisfăcătoare, chiar dacă unele state membre au semnalat anumite dificultăți de abordare în ceea ce privește alte produse decât țigările (de exemplu, tutunul de rulat și noile produse din tutun). În plus, Comisia a primit câteva plângeri în ceea ce privește punerea în aplicare a articolului 5 alineatul (6) litera (e), care dispune ca avertismentele să fie imprimate în toate limbile oficiale ale statului membru în care produsul este comercializat. Este important de notat faptul că aceasta este o cerință formală în toate statele membre care au mai mult de o limbă oficială și că nu există derogări sau excepții teritoriale (de exemplu, pentru aeroporturi). În calitate de gardian al tratatului, Comisia analizează în prezent aceste aspecte.

5.2. Imaginile color

Articolul 5 alineatul (3) din directivă autorizează Comisia să adopte avertismente suplimentare sub forma fotografiilor color sau a altor ilustrații (pictograme). Decizia de a introduce pictogramele rămâne la latitudinea statelor membre.

Comisia a adoptat o bibliotecă de imagini formată din 42 de documente-sursă selecționate [8], precum și specificații tehnice pentru imprimarea avertismentelor scrise și ilustrate combinate pe pachete de diferite dimensiuni [9]. DG SANCO le-a comunicat, de asemenea, statelor membre punctul său de vedere, conform căruia locul de comercializare (țara de destinație) este cel care determină aplicarea cerințelor în materie de avertismente ilustrate, și nu locul de fabricație. De asemenea, aceasta a încurajat cu diverse ocazii statele membre să introducă rapid avertismente ilustrate pe toate produsele din tutun și a subliniat faptul că statele membre pot deja să completeze avertismentele combinate cu numere de telefon la care se pot obține sfaturi pentru a renunța la fumat, precum și cu adrese de internet sau alte elemente vizuale care să ofere informații cu privire la sprijinul disponibil pentru cei care doresc să renunțe la fumat. Aceste referințe ar trebui să fie situate în zona rezervată avertismentelor combinate [10].

Pe baza acestor acțiuni de pregătire, Belgia a fost primul stat membru al UE care a introdus avertismentele combinate în noiembrie 2006 și, începând cu 10 iunie 2007, acestea figurează pe toate pachetele de țigări vândute în Belgia. Punerea în aplicare a avut loc fără probleme până în prezent. Următoarea țară care va urma acest exemplu va fi România, unde utilizarea pictogramelor va deveni obligatorie în iulie 2008. În Regatul Unit, avertismentele ar trebui să apară pe pachetele de țigări începând cu toamna anului 2008, iar pe celelalte produse din tutun, în anul următor. În conformitate cu informațiile de care dispune Comisia, Finlanda și Letonia au hotărât, de asemenea, să impună utilizarea avertismentelor ilustrate, în timp ce alte state membre intenționează să introducă avertismentele în viitorul apropiat. Comisia a încheiat, de asemenea, acorduri în materie de drepturi de autor cu Noua Zeelandă și Elveția, pentru a permite acestor țări să utilizeze biblioteca de imagini a CE.

Guvernul Țărilor de Jos a comandat un studiu pentru a analiza informațiile publicate în Canada, Brazilia, Australia și Noua Zeelandă cu privire la eficiența avertismentelor ilustrate. Studiul concluzionează că pictogramele sunt mult mai eficiente decât simplele avertismente scrise pentru sensibilizarea cu privire la efectele fumatului asupra sănătății și pentru incitarea fumătorilor de a renunța la tutun [11].

În statele membre și în Parlamentul European există voci puternice care declară că etichetarea conținutului de GNMC este înșelătoare pentru consumatori și ar trebui să fie eliminată de pe pachete. Mai multe state membre s-au pronunțat, de asemenea, în favoarea obligației de a introduce avertismentele combinate pe toate pachetele de tutun, ceea ce ar facilita introducerea acestora în toate țările UE. Au existat, de asemenea, voci puternice în statele membre și în Parlamentul European care au solicitat obligația punerii la dispoziție a informațiilor cu privire la modalitățile de a renunța la fumat, precum și creșterea dimensiunii avertismentelor și situarea pictogramelor pe ambele fețe ale pachetului.

Acțiuni ulterioare

Comisia consideră că toate aceste propuneri sunt promițătoare și le va analiza mai detaliat, în vederea aducerii unor modificări viitoare directivei. Orientările în materie de ambalare și etichetare, care ar trebui să fie adoptate în curând în temeiul Convenției-cadru a OMS pentru controlul tutunului (CCCT), vor constitui o sursă suplimentară de informații.Comisia examinează în prezent posibilitățile în ceea ce privește creșterea dimensiunii avertismentelor, obligația situării avertismentelor ilustrate pe ambele fețe ale pachetului și înlocuirea limitelor maxime de GNMC cu informații referitoare la linii de asistență telefonică și/sau alte substanțe conținute în produsele din tutun (de exemplu, etichetarea cu privire la utilizarea OMG-urilor). |

6. Ingredientele (articolul 6)

6.1. Transmiterea informațiilor cu privire la ingredientele produselor din tutun

Comitetul de reglementare a creat un grup de lucru format din mai mulți experți din statele membre și prezidat de către Comisie, pentru a pune la punct formate armonizate pentru transmiterea informațiilor cu privire la ingredientele produselor din tutun, ceea ce ar permite o analiză și o comparație mai bună a informațiilor oferite de către producătorii de tutun. Au fost elaborate două tipuri de formate: unul dintre acestea necesită toate informațiile în materie de ingrediente pe care producătorii trebuie să le pună la dispoziția autorităților naționale de reglementare, iar cel de-al doilea necesită informațiile care trebuie oferite publicului [12]. Cu toate că aceste formate nu sunt obligatorii din punct de vedere juridic în temeiul cadrului de reglementare actual, statele membre, producătorii și importatorii ar trebui să le utilizeze. Este de dorit ca datele să fie transmise în format electronic. În prezent, un grup de state membre este pe cale de a pune la punct o bancă de date electronică în ceea ce privește ingredientele produselor din tutun. Acest proiect a fost recomandat pentru a fi cofinanțat în cadrul Programului de Sănătate Publică pentru 2007 al Comunității.

6.2. Acordul administrativ cu Centrul Comun de Cercetare

Pentru a oferi asistență Comisiei și statelor membre în acțiunile întreprinse în domeniul ingredientelor produselor din tutun, DG SANCO a semnat în 2006 un acord administrativ cu Centrul Comun de Cercetare al Comisiei (CCC). Acest acord, care implică o sumă de 558 502 EUR, a fost încheiat pe o durată de un an [13]. Este prevăzută o prelungire cu sume similare pentru o perioadă totală de trei ani.

CCC a creat un grup de experți pentru a elabora întrebări directoare pentru analizele de date cu privire la ingredientele produselor din tutun și pentru a stabili, în conformitate cu evoluția situației internaționale în acest domeniu, o primă listă prioritară de ingrediente, în vederea unei analize mai aprofundate. Grupul va examina, de asemenea, aspecte legate de dependență și atractivitate.

6.3. Regulamentul REACH

Acțiunile întreprinse cu privire la ingrediente în temeiul directivei sunt strâns legate de evoluțiile înregistrate în cadrul Regulamentului REACH [14], care reglementează ingredientele chimice ale produselor din tutun, la fel ca și orice alte substanțe chimice. Informațiile privind ingredientele produselor din tutun puse la dispoziție în temeiul Regulamentului REACH vor trebui sintetizate și luate în considerare, pentru a evita suprapunerile cu acțiunile întreprinse în prezent în cadrul directivei [15].

Acțiuni ulterioare

Comisia se angajează să pună în aplicare toate activitățile enumerate în declarația Comisiei cu privire la REACH [16].O serie de state membre, precum și industria, doresc ca formatele în ceea ce privește transmiterea informațiilor cu privire la ingrediente să devină obligatorii. În acest sens, trebuie luată în considerare extinderea puterilor de reglementare ale Comisiei prin modificarea articolului 9 din directivă.Introducerea amenzilor de către statul membru pentru cazurile în care industria nu oferă informațiile respective, precum și o posibilă extindere a obligațiilor în materie de transmitere a informațiilor (de exemplu, includerea listei Hoffmann a analiților), ar putea fi luate în considerare.În rezoluția sa cu privire la Cartea verde „Către o Europă fără fum de tutun: opțiuni privind politicile comunitare” (adoptată de către Parlamentul European la 24 octombrie), Parlamentul European a solicitat Comisiei să propună modificări suplimentare ale directivei, precum elaborarea unui registru complet în ceea ce privește aditivii tutunului și substanțele conținute în fumul de tutun și punerea la dispoziția publicului a tuturor datelor toxicologice existente în materie de aditivi și ingrediente conținute în fumul de tutun. Aceste propuneri vor fi studiate în mod formal și cu atenție. O abordare și mai riguroasă ar fi aceea de a nu permite niciun aditiv în produsele din tutun atât timp cât producătorii nu au prezentat dovada inocuității acestuia. |

7. Descrierea produselor (articolul 7)

Până în prezent, Comisia nu a primit nicio plângere oficială în legătură cu punerea în aplicare a acestui articol. Comisia va continua să monitorizeze evoluția în temeiul prezentei dispoziții și va prezenta propuneri adecvate, dacă este necesar.

8. Tutunul pentru uz oral (articolul 8)

Articolul 8 din directivă interzice comercializarea tutunului pentru uz oral, fără a aduce atingere articolului 151 din Actul de aderare a Austriei, Finlandei și Suediei.

8.1. Avizul științific

Pentru a înțelege mai bine efectele diferitelor produse din tutun fără fum asupra sănătății, precum și rolul acestora în procesul de începere și de încetare a fumatului, DG SANCO a solicitat avizul Comitetului științific pentru riscuri sanitare emergente și noi (CSRSEN) [17].

La 21 iunie 2007, CSRSEN a aprobat un raport preliminar pentru consultare publică cu privire la efectele produselor din tutun fără fum asupra sănătății [18]. Părțile interesate și diferiții actori au fost invitați să își exprime părerile prin intermediul unei consultări on-line. Raportul final este așteptat la începutul anului 2008.

8.2. Punerea în aplicare a interdicției privind tutunul pentru uz oral

Interdicția privind tutunul pentru uz oral din articolul 8 a fost, în general, transpusă în legislația statelor membre. Cu toate acestea, este dificil de controlat contrabanda și vânzările ilegale, în special cele prin internet [19].

Acțiuni ulterioare

Avizul științific final cu privire la efectele produselor din tutun fără fum asupra sănătății va constitui baza științifică pentru orice decizie viitoare pe care Comisia o va lua în materie de gestionare a riscurilor cu privire la acest aspect. |

9. Măsurile de adaptare (articolele 9 şi 10)

Directiva îi conferă Comisiei puteri de reglementare pentru a adapta metodele de măsurare a conținutului de GNMC, pentru a adapta avertismentele pentru sănătate și pentru a introduce marcaje în scopuri de identificare și trasabilitate. Directiva nu autorizează Comisia să introducă obligația respectării formatelor de transmitere a informațiilor, să adopte o listă de criterii pentru autorizarea laboratoarelor, să adopte măsuri pentru a îmbunătăți cooperarea între laboratoare sau să modifice lista comună de ingrediente prezentată la articolul 12 din directivă, odată ce această listă va fi stabilită. În cazul în care Comisia ar fi autorizată să adopte aceste măsuri, punerea în aplicare eficientă a directivei ar fi mai ușor asigurată.

Acțiuni ulterioare

Pentru a îmbunătăți funcționarea directivei, ar fi utilă extinderea puterilor de reglementare ale Comisiei pentru a include elaborarea criteriilor pentru autorizarea laboratoarelor [20], recunoașterea reciprocă, măsuri destinate facilitării cooperării între laboratoarele de testare și de verificare a tutunului, introducerea și modificarea formatelor de transmitere a informațiilor cu privire la ingrediente și, în viitor, stabilirea și modificarea unei liste comune de ingrediente. |

10. Lista comună de ingrediente

Având în vedere progresele limitate realizate în ceea ce privește articolul 6, Comisia nu a fost în măsură să elaboreze o propunere referitoare la o listă comună de ingrediente. Orice acțiune semnificativă referitoare la ingrediente specifice necesită resurse umane și financiare care nu sunt disponibile la ora actuală.

Acțiuni ulterioare

Evoluția în acest domeniu depinde de progresele realizate privind acțiunile prezentate la articolul 6. În rezoluția menționată anterior, Parlamentul European a solicitat Comisiei să propună modificări suplimentare directivei cu privire la ingrediente, cum ar fi interzicerea tuturor aditivilor pentru care producătorii și importatorii nu oferă informații complete, o interzicere imediată a tuturor aditivilor care cresc dependența și a tuturor aditivilor care, pe baza datelor toxicologice deja disponibile, se dovedesc a fi cancerigeni, mutageni sau toxici pentru reproducere, ca atare sau în urma pirolizei. Comisia va studia aceste sugestii. Aceasta va analiza, de asemenea, posibilitatea de a cofinanța cercetarea privind toxicitatea, în special în ceea ce privește dependența față de ingredientele produselor din tutun și/sau emisiile de fum, în cadrul Programului-cadru pentru cercetare. Alte măsuri ar putea urma. |

11. Importul, vânzarea şi consumul produselor din tutun (articolul 13)

Mai multe state membre au atras atenția Comisiei cu privire la dezvoltarea și extinderea comercializării țigărilor cu aromă de bomboane. Țigările cu arome dulci plac în special tinerilor și pot astfel să îi incite să înceapă să fumeze. Aceste tipuri de produse sunt în general însoțite de ambalaje atractive, moderne și de nume de marcă la modă care îi atrag pe tineri.

În conformitate cu articolul 13 din directivă, statele membre pot păstra sau introduce norme mai stricte în ceea ce privește fabricarea, importul, vânzarea și consumul produselor din tutun, pe care le consideră necesare pentru protecția sănătății publice. Cu toate acestea, normele trebuie să fie în conformitate cu tratatul CE.

Acțiuni ulterioare

Comisia va încuraja statele membre să monitorizeze orice evoluție în ceea ce privește importul, vânzarea și consumul produselor din tutun și să ia măsuri adecvate pentru a-și proteja cetățenii, în conformitate cu articolul 13. Comisia va evalua măsurile în temeiul Directivei 98/34, în urma notificării de către statul membru.Pentru a incita oamenii să nu înceapă să fumeze și pentru a proteja consumatorii europeni în aceleași condiții în toate statele membre, introducerea ambalajelor generice (în alb și negru) standardizate pentru toate produsele din tutun ar putea fi analizată, ca o posibilitate de a reduce atractivitatea.Comisia va lua în considerare orice modificare eventuală care va avea loc ca urmare a negocierilor cu privire la „regulamentul Parlamentului European și al Consiliului stabilind cerințele pentru acreditarea și supravegherea pieței în ceea ce privește comercializarea produselor”. |

12. Problemele emergente

12.1. Țigările de rulat

Mai multe state membre au subliniat faptul că vânzările și, în consecință, consumul de țigări de rulat crește în mod dramatic, în special în rândul tinerilor. Această evoluție se datorează în special faptului că taxele pentru țigările de rulat sunt mai mici decât cele pentru celelalte țigări, ceea ce dă naștere unor prețuri cu amănuntul mai scăzute.

Unele state membre aplică și pentru țigările de rulat limitele maxime în ceea ce privește conținutul de GNMC pentru țigări (10:1:10); în alte state membre, o astfel de cerință nu există, deoarece nu există încă nicio metodă de măsurare acceptată la nivel internațional.

O metodă ISO 15592-3 a fost de curând validată pentru țigările de rulat.

Acțiuni ulterioare

Metode de măsurare validate și recunoscute la nivel internațional pentru țigările de rulat ar putea fi adoptate prin procedura de comitologie.Comisia intenționează să analizeze impozitarea tutunului pentru țigările de rulat cu ocazia următoarei revizuiri a cadrului juridic privind impozitarea tutunului. |

12.2. Produsele noi pe bază de tutun și nicotină

12.2.1. Piața emergentă

În momentul adoptării sale în 2001, directiva viza reglementarea produselor din tutun existente pe piață. De atunci, piața produselor din tutun s-a diversificat tot mai mult. Pe lângă dezvoltarea unor noi tipuri de produse pe bază de tutun și nicotină, unele produse tradiționale din tutun și unele moduri de utilizare tradiționale devin tot mai populare.

12.2.2. Problemele de reglementare

Apariția noilor tipuri de produse pe bază de tutun și nicotină ridică un semn de întrebare în ceea ce privește capacitatea cadrului de reglementare actual pentru produsele din tutun și a legislației actuale în materie de medicamente și alimentație generală [21] de a aborda în mod eficient toate aceste tipuri de produse.

Acțiuni ulterioare

Comisia va studia problemele de reglementare prezentate anterior, cu scopul de a garanta cel puțin că noile produse pe bază de tutun și/sau nicotină comercializate sunt reglementate în mod corespunzător la nivel comunitar, pentru a ține cont de sănătatea publică și de obiectivele pieței interne. Comisia va analiza, de asemenea, legăturile existente între cadrul de reglementare pentru produsele din tutun și noua legislație privind medicamentele și alimentația. |

13. Răspunderea civilă pentru prejudiciile cauzate de produse

Parlamentul European a solicitat Comisiei să aplice producătorilor răspunderea civilă pentru prejudiciile cauzate de produse și să introducă responsabilitatea producătorului pentru finanțarea tuturor costurilor de sănătate datorate consumului de tutun. La articolul 19 privind răspunderea civilă pentru prejudiciile cauzate de produse, Convenția-cadru pentru controlul tutunului, la care Comunitatea este parte semnatară, solicită tuturor părților să ia în considerare adoptarea unor măsuri legislative sau promovarea legilor existente pentru a rezolva problema răspunderii civile și penale, inclusiv cea a despăgubirii, dacă este cazul.

Acțiuni ulterioare

Comisia va comanda un studiu referitor la cele mai bune modalități de a consolida răspunderea civilă a producătorilor și importatorilor de tutun din UE pentru prejudiciile cauzate de produse, precum și responsabilitatea acestora pentru finanțarea costurilor de sănătate datorate consumului de tutun. Acest studiu va constitui baza acțiunilor ulterioare. |

[1] JO L 194, 18.7.2001, p. 26.

[2] Limitele maxime de GNMC sunt aplicabile în 14 state membre (UE15, cu excepția Greciei) începând cu data de 1 ianuarie 2004. În cele 10 noi state membre, aceste limite sunt aplicabile începând cu data aderării acestora, la 1 mai 2004, iar în România și Bulgaria începând cu data aderării lor, la 1 ianuarie 2007. În cazul Greciei, limitele sunt, de asemenea, aplicabile începând cu data de 1 ianuarie 2007, după expirarea derogării temporare.

[3] Lista laboratoarelor autorizate este disponibilă la adresa:

- http://ec.europa.eu/health/ph_determinants/life_style/Tobacco/label_labo_en.htm

[4] Documentul este publicat la adresa:

- http://ec.europa.eu/health/ph_determinants/life_style/Tobacco/Documents/best_practices_en.pdf

[5] Toate metodele de măsurare utilizate în prezent se bazează pe testarea mașinilor, ceea ce nu permite evaluarea expunerii la fum a oamenilor. O posibilitate de a evalua expunerea oamenilor ar consta în utilizarea indicatorilor biologici, dar sunt necesare cercetări suplimentare cu privire la acest aspect.

[6] Laboratoare din cinci state membre, și anume din Franța, Germania, Regatul Unit, Țările de Jos și Suedia au participat la prima reuniune. Regulamentul de procedură, precum și lista membrilor GoToLab, sunt disponibile pe pagina de internet a GoToLab, la adresa: http://www.jrc.ec.europa.eu/project/gotolab/index.html

[7] Pentru criteriile de independență, a se consulta ghidul practic intitulat „ Măsurarea conținutului țigărilor și câteva etape esențiale pentru autorizarea laboratoarelor”, p.5, disponibil la adresa:

- http://ec.europa.eu/health/ph_determinants/life_style/Tobacco/Documents/best_practices_en.pdf

[8] Decizia 2003/641/CE a Comisiei din 5 septembrie 2003 privind utilizarea fotografiilor color sau a altor ilustrații ca avertismente referitoare la sănătate pe pachetele de țigări (JO L 226, 10.9.2003, p. 24).

[9] Aceste specificații suplimentare au fost stabilite prin anexa III la Decizia C(2006) 1502 final a Comisiei din 12 aprilie 2006 de modificare a Deciziei Comisiei din mai 2005. Noile reguli sunt ilustrate prin intermediul unui manual informal care conține adaptări demonstrative ale avertismentelor pentru țările unilingve și trilingve.

[10] Articolul 4 alineatul (5) din Decizia nr. 2003/641/CE a Comisiei.

[11] Research voor Beleid. Kleurenfoto's op tabaksverpakkingen - Ervaringen in andere landen. Een onderzoek in opdracht van het ministerie van VWS, Leiden, 22 januari 2007.

- http://www.research.nl/index.cfm/28,4072,c, html/VGP-2745670B.pdf

[12] Ghidul practic intitulat „ Transmiterea informațiilor cu privire la ingredientele produselor din tutun” este disponibil la adresa:

- http://ec.europa.eu/health/ph_determinants/life_style/Tobacco/Documents/practical_guidance_en.pdf

[13] DG CCC se va concentra în principal pe analiza seriilor de date cu privire la ingredientele produselor din tutun și va coordona acțiunile rețelei GoToLab, va oferi asistență tehnică pentru procesul de reglementare, va oferi asistență DG SANCO în acțiunile sale în calitate de intermediar cheie pentru grupul de lucru în cadrul CCCT în ceea ce privește regulamentele privind produsele din tutun, va verifica și va sintetiza informațiile cu privire la ingredientele produselor din tutun care intră sub incidența Regulamentului REACH și va revizui datele științifice în materie de dependență.

[14] Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

[15] Pentru informațiile care trebuie oferite, a se vedea în special articolele 10-13 din Regulamentul REACH.

[16] A se vedea declarația Comisiei cu privire la ingredientele produselor din tutun pe site-ul Web al Consiliului: http://register.consilium.europa.eu/pdf/en/06/st16/st16908-ad01.en06.pdf (REACH este abordat la punctul 30, declarația privind tutunul începe la p. 16). Aceasta este inclusă în procesul-verbal al reuniunii Consiliului pentru mediu din 18 decembrie 2006, în cursul căreia a fost adoptat REACH, împreună cu celelalte declarații făcute în legătură cu Regulamentul REACH (referință 16908/06 Add 1).

[17] Mandatul CSRSEN este disponibil la adresa:

- http://ec.europa.eu/health/ph_risk/committees/04_scenihr/docs/scenihr_q_004.pdf

[18] Avizul preliminar este în prezent disponibil la adresa:

- http://ec.europa.eu/health/ph_risk/committees/04_scenihr/scenihr_cons_06_en.htm

[19] În hotărârea sa din 18 mai 2006, în cauza C-343/05 (Comisia împotriva Finlandei), Curtea de Justiție a constatat că, în ceea ce privește provincia Åland, Finlanda nu a transpus interdicția de introducere pe piață a tutunului de prizat și că nu a observat această interdicție pe ambarcațiunile înmatriculate în Finlanda. În octombrie 2007, Comisia a decis să cheme Finlanda în fața Curții de Justiție pentru nerespectarea hotărârii menționate anterior.

[20] Revizuirea directivei va trebui să ia în considerare orice modificare eventuală care va avea loc ca urmare a negocierilor cu privire la „regulamentul Parlamentului European și al Consiliului stabilind cerințele pentru acreditarea și supravegherea pieței în ceea ce privește comercializarea produselor”.

[21] Directiva 2001/83/CE, JO L 311, 28.11.2001; Regulamentul (CE) nr. 178/2002, JO L 31, 1.2.2002, p.1-24.

--------------------------------------------------